62024CJ0315
EUROOPA KOHTU OTSUS (kaheksas koda)
9. oktoober 2025 (
*1
)
Eelotsusetaotlus – Toiduohutus – Määrus (EL) nr 1169/2011 – Toidualase teabe esitamine tarbijatele – Delegeeritud määrus (EL) 2016/128 – Meditsiinilisel näidustusel kasutamiseks ettenähtud toit – Teabe erinõuded – Kohustuslik toitumisalane teave – Artikli 5 lõike 2 punkt g – Kohustuslik lisateave – Artikli 6 lõige 2 – Keeld korrata märgistusel kohustuslikus toitumisalases teabes sisalduvat teavet
Kohtuasjas C‑315/24,
mille ese on ELTL artikli 267 alusel Högsta förvaltningsdomstoleni (Rootsi kõrgeim halduskohus) 25. aprilli 2024. aasta otsusega esitatud eelotsusetaotlus, mis saabus Euroopa Kohtusse 29. aprillil 2024, menetluses
Nestlé Sverige AB
versus
Miljönämnden i Helsingborgs kommun,
EUROOPA KOHUS (kaheksas koda),
koosseisus: koja president O. Spineanu‑Matei, kohtunikud S. Rodin ja N. Fenger (ettekandja),
kohtujurist: R. Norkus,
kohtusekretär: ametnik C. Strömholm,
arvestades kirjalikku menetlust ja 12. veebruari 2025. aasta kohtuistungil esitatut,
arvestades seisukohti, mille esitasid:
–
Nestlé Sverige AB, esindajad: advokater F. Sjövall ja J. Träsk ja associate K. Lewandowska,
–
Miljönämnden i Helsingborgs kommun, esindajad: F. Lund Rydingsvärd, I. Mideljung ja A. Wikhäll,
–
Tšehhi valitsus, esindajad: S. Šindelková, M. Smolek ja J. Vláčil,
–
Euroopa Komisjon, esindajad: C. Faroghi, I. Galindo Martín ja B. Rous Demiri,
olles 8. mai 2025. aasta kohtuistungil ära kuulanud kohtujuristi ettepaneku,
on teinud järgmise
kohtuotsuse
1
Eelotsusetaotlus käsitleb küsimust, kuidas tõlgendada komisjoni 25. septembri 2015. aasta delegeeritud määruse (EL) 2016/128, millega täiendatakse Euroopa Parlamendi ja nõukogu määrust (EL) nr 609/2013 seoses meditsiinilisel näidustusel kasutamiseks ettenähtud toidu koostise ja teabe erinõuetega (ELT 2016, L 25, lk 30, ja parandus ELT L 2019, L 233, lk 26), artikli 5 lõike 2 punkti g ja artikli 6 lõiget 2.
2
Taotlus on esitatud Rootsi õiguse alusel asutatud äriühingu Nestlé Sverige AB (edaspidi „Nestlé“) ja Miljönämnden i Helsingborgs kommuni (Helsingborgi omavalitsusüksuse keskkonnakomisjon, Rootsi) (edaspidi „keskkonnakomisjon“) vahelises kohtuvaidluses seoses viimase otsusega kohustada Nestléd kustutama teatavat teavet, mis on esitatud meditsiinilisel näidustusel kasutamiseks ettenähtud sellise toidu pakendil, mida kõnealune äriühing turustab.
Õiguslik raamistik
Määrus (EL) nr 1169/2011
3
Euroopa Parlamendi ja nõukogu 25. oktoobri 2011. aasta määruse (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT 2011, L 304, lk 18, ja parandus ELT 2016, L 266, lk 7), põhjenduses 41 on märgitud:
„Esitatav toitumisalane teave peaks olema lihtne ja kergesti arusaadav, et see oleks keskmisele tarbijale meelepärane, täidaks oma kasutuselevõtu eesmärki ja arvestaks olemasolevate toitumisalaste teadmiste taset. Toitumisalane teave, mis on osaliselt põhivaateväljal, mida tavaliselt nimetatakse pakendi esiküljeks, ja osaliselt pakendi mõnel teisel küljel, näiteks tagaküljel, võib tarbijaid eksitada. Seepärast peaks toitumisalane teave olema märgistusel samas vaateväljas. Lisaks võib kõige olulisemat toitumisalast teavet põhivaateväljal vabatahtlikult korrata, et tarbijad toitu ostes olulisemat toitumisalast teavet hõlpsasti näeksid. Kui korratava teabe valik jäetakse vabaks, võib see tarbijaid eksitada. Seetõttu tuleb selgitada, millist teavet võib korrata.“
4
Määruse artikli 9 „Kohustuslike andmete loetelu“ lõikes 1 on ette nähtud:
„Vastavalt artiklitele 10 kuni 35 ning kui käesolevas peatükis sisalduvatest eranditest ei tulene teisiti, on kohustuslik märkida järgmised andmed:
[…]
l) toitumisalane teave“.
5
Määruse artikli 30, mis käsitleb artikli 9 lõike 1 punktis l osutatud toitumisalast teavet, lõigetes 1 ja 3 on sätestatud:
„1.   Kohustuslik toitumisalane teave hõlmab järgmist:
a)
energiasisaldust ning
b)
rasvade, küllastunud rasvhapete, süsivesikute, suhkrute, valkude ja soola sisaldus.
[…]
3.   Kui müügipakendis toidu märgistus sisaldab lõikes 1 osutatud kohustuslikku toitumisalast teavet, võib selles korrata järgmist teavet:
a)
energiasisaldus või
b)
energiasisaldus koos rasva, küllastunud rasvhapete, suhkrute ja soola sisaldusega“.
6
Sama määruse artikli 32 „Väljendamine 100 g või 100 ml kohta“ lõikes 2 on sätestatud:
„Artikli 30 lõigetes 1 kuni 5 osutatud energiasisaldus ja toitainete kogus väljendatakse 100 grammi või 100 ml kohta.“
7
Määruse nr 1169/2011 artiklis 33 on sätestatud:
„1.   Järgmistel juhtudel võib artikli 30 lõigetes 1 kuni 5 osutatud energiasisaldust ja toitainete kogust väljendada tarbijate jaoks kergesti äratuntava portsjoni ja/või tarbimisühiku kohta, tingimusel et portsjoni või tarbimisühiku suurus on märgistuses kindlaks määratud ning pakendis sisalduvate portsjonite või tarbimisühikute arv on teatavaks tehtud:
a)
lisaks artikli 32 lõikes 2 osutatud väljendamisviisile 100 grammi või 100 ml kohta;
[…]
2.   Erandina artikli 32 lõikest 2 võib artikli 30 lõike 3 punktis b osutatud juhtudel toitainete kogust ja/või XIII lisa B osas sätestatud võrdluskoguste protsenti väljendada vaid portsjoni või tarbimisühiku kohta.
Kui toitainete kogus on väljendatud vaid portsjoni või tarbimisühiku kohta vastavalt esimesele lõigule, väljendatakse energiasisaldust 100 g või 100 ml kohta ja portsjoni või tarbimisühiku kohta.
[…]
4.   Kasutatud portsjon või tarbimisühik tuleb esitada toitumisalase teabe vahetus läheduses.
[…]“.
Määrus (EL) nr 609/2013
8
Euroopa Parlamendi ja nõukogu 12. juuni 2013. aasta määruse (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009 (ELT 2013, L 181, lk 35) põhjendustes 15, 24 ja 26 on märgitud:
„(15)
Mõned toidugrupid on teatavate elanikkonnarühmade osaliseks või ainsaks toiduallikaks. Sellised toidugrupid on eluliselt tähtsad teatavate seisundite puhul ja/või on olulised teatavate selgelt määratletud haavatavate elanikkonnarühmade toitumisvajaduse rahuldamiseks. Kõnealused toidugrupid hõlmavad […] meditsiinilisel näidustusel kasutamiseks ettenähtud toitu. […]
[…]
(24)
[Määrus nr 1169/2011] sätestab märgistamist käsitlevad üldnõuded. Üldjuhul tuleks kõnealuseid märgistamisnõudeid kohaldada käesoleva määrusega reguleeritud toidugruppide suhtes. Käesoleva määrusega tuleks määruse [nr 1169/2011] suhtes vajadusel siiski ette näha lisanõuded või erandid, et vastata käesoleva määruse erieesmärkidele.
[…]
(26)
Haavatavate tarbijate kaitsmise huvides peaksid märgistamisnõuded tagama tarbijatele toote täpse identifitseerimise. […]“.
9
Määruse artikli 2 lõike 2 punktis g on sätestatud:
„[…] kasutatakse järgmisi mõisteid:
[…]
g)
„meditsiinilisel näidustusel kasutamiseks ettenähtud toit“ – toit, mis on eriliselt töödeldud või koostatud ja ette nähtud kasutamiseks meditsiinilise järelevalve all olevate patsientide, sealhulgas imikute jaoks; toit, mis on ette nähtud täielikuks või osaliseks toitumiseks patsientidele, kellel on piiratud, kahjustunud või häirunud võime tavatoidu või teatavate selles sisalduvate toitainete või metaboliitide manustamiseks, seedimiseks, imendumiseks, metaboliseerimiseks või eritamiseks või kellel on muud meditsiiniliselt kindlaks tehtud toitumisvajadused, mille rahuldamist ei ole võimalik tagada üksnes tavatoitumise muutmisega“.
10
Artikli 9 lõikes 5 on ette nähtud:
„Artikli 1 lõikes 1 osutatud toidu märgistamisel, esitlemisel ja reklaamimisel esitatakse teave sellise toidu asjakohase kasutamise kohta ning kõnealune teave ei tohi olla eksitav ega omistada sellisele toidule haigusi vältida aitavaid, ravivaid või leevendavaid omadusi ega viidata sellistele omadustele.“
Delegeeritud määrus 2016/128
11
Delegeeritud määruse 2016/128 põhjendustes 13–17 on märgitud:
„(13)
Meditsiinilisel näidustusel kasutamiseks ettenähtud toit peab vastama [määruse nr 1169/2011] nõuetele. Võttes arvesse meditsiinilisel näidustusel kasutamiseks ettenähtud toidu eripära, tuleks vajaduse korral käesolevas määruses sätestada üldnõudeid täiendavad nõuded ja erandid neist.
(14)
Meditsiinilisel näidustusel kasutamiseks ettenähtud toidu puhul peaks olema kohustuslik esitada kogu seda liiki toidu õige kasutuse tagamiseks vajalik teave. Kõnealune teave peaks sisaldama niisuguste omaduste ja tunnuste kirjeldust, mis on seotud muu hulgas toote eritöötluse või -koostisega ja toiteväärtusega ning toote kasutamise põhjendusega, mis muudavad toote kasulikuks seoses selle konkreetse kavandatud kasutusega. Sellist teavet ei tohiks käsitada toitumis- ja tervisealaste väidetena Euroopa Parlamendi ja nõukogu [20. detsembri 2006. aasta] määruse (EÜ) nr 1924/2006 [toidu kohta esitatavate toitumis- ja tervisealaste väidete kohta (ELT 2006, L 404, lk 9, ja parandus ELT 2007, L 12, lk 3)] tähenduses.
(15)
Meditsiinilisel näidustusel kasutamiseks ettenähtud toidu kohta esitatav toitumisalane teave on esmatähtis selle õige kasutamise tagamiseks nii seda tarbivate patsientide puhul kui ka selle tarbimist soovitavate tervishoiutöötajate puhul. Täielikuma teabe andmiseks patsientidele ja tervishoiutöötajatele peaks toitumisalane teave seega sisaldama rohkem andmeid, kui on nõutud määrusega [nr 1169/2011]. […]
(16)
Meditsiinilisel näidustusel kasutamiseks ettenähtud toidu tarbijate toitainevajadus erineb üldise elanikkonna omast. Tarbijatele oleks eksitav, kui toitumisalases teabes on meditsiinilisel näidustusel kasutamiseks ettenähtud toidu energiasisaldus ja toitainete kogus märgitud protsendina määruses [nr 1169/2011] sätestatud päevastest võrdluskogustest ning seda ei tohiks seepärast lubada.
(17)
Määrusega [nr 1924/2006] lubatud toitumis- ja tervisealaste väidete esitamine meditsiinilisel näidustusel kasutamiseks ettenähtud toidu reklaamimiseks ei oleks seepärast sobiv, sest kõnealuste toodete tarbijad on haiguse, tervisehäire või terviseseisundi all kannatavad patsiendid ning seega ei kuulu üldise terve elanikkonna hulka. Peale selle peab meditsiinilisel näidustusel kasutamiseks ettenähtud toitu kasutama meditsiinilise järelevalve all ja seda ei tohiks toitumis- ja tervisealaste väidete abil otse tarbijatele reklaamida. Seepärast ei tohiks lubada meditsiinilisel näidustusel kasutamiseks ettenähtud toidu kohta esitada toitumis- ja tervisealaseid väiteid.“
12
Nimetatud määruse artikli 5 lõigetes 1 ja 2 on sätestatud:
„1.   Kui käesolevas määruses ei ole sätestatud teisiti, peab meditsiinilisel näidustusel kasutamiseks ettenähtud toit vastama määruse [nr 1169/2011] nõuetele.
2.   Lisaks määruse [nr 1169/2011] artikli 9 lõikes 1 loetletud kohustuslikele andmetele esitatakse meditsiinilisel näidustusel kasutamiseks ettenähtud toidu kohta järgmine kohustuslik lisateave:
a)
teade, et toodet tuleb kasutada meditsiinilise järelevalve all;
[…]
c)
vajaduse korral teade selle kohta, et toode on ette nähtud teatavale vanuserühmale;
[…]
f)
vajaduse korral teade vajalike hoiatuste ja vastunäidustuste kohta;
g)
niisuguste omaduste ja/või tunnuste kirjeldus, mis muudavad toote kasulikuks sellise haiguse, tervisehäire või terviseseisundi puhul, millega seotud toitainevajaduste rahuldamiseks see on ette nähtud, eelkõige näiteks seoses eritöötluse või -koostisega, toitainete hulga suurendamisega või vähendamisega, nende kõrvaldamisega või muul viisil muutmisega ja toote kasutamise põhjendusega;
[…]“.
13
Delegeeritud määruse artikli 6 „Erinõuded toitumisalase teabe kohta“ lõikes 2 on ette nähtud:
„Erandina määruse [nr 1169/2011] artikli 30 lõikest 3 ei korrata toote märgistusel meditsiinilisel näidustusel kasutamiseks ettenähtud toidu kohta esitatud kohustuslikus toitumisalases teabes märgitud andmeid.“
14
Delegeeritud määruse artikkel 7 on sõnastatud järgmiselt:
„Meditsiinilisel näidustusel kasutamiseks ettenähtud toidu kohta ei esitata toitumis- ega tervisealaseid väiteid.“
Põhikohtuasi ja eelotsuse küsimused
15
Hageja Nestlé on toidukäitlemisettevõtja, kes turustab mitmeid tooteid meditsiinilisel näidustusel kasutamiseks ettenähtud toiduna (edaspidi „asjaomased tooted“).
16
Nagu nähtub eelotsusetaotlusest, on asjaomaste toodete pakendi esiküljel esitatud andmed energiasisalduse ja nendes toodetes sisalduvate eri toitainete, nagu rasvad, valgud ja kiudained, koguse kohta, väljendatuna mitte 100 g või 100 ml kohta, vaid portsjoni või tarbimisühiku kohta (edaspidi „vaidlusalused andmed“).
17
Keskkonnakomisjon kohustas Nestléd vaidlusalused andmed välja jätma põhjusel, et need kujutavad endast delegeeritud määruse 2016/128 artikli 6 lõiget 2 rikkudes niisuguste andmete kordamist, mis on kohustuslikus toitumisalases teabes juba esitatud, nagu on ette nähtud määruse nr 1169/2011 artikli 30 lõikes 1, ja mis on selle määruse artikli 32 lõike 2 kohaselt väljendatud 100 g või 100 ml kohta.
18
Pärast seda, kui Nestlé oli edutult taotlenud selle otsuse läbivaatamist, esitas ta otsuse tühistamiseks kaebuse Förvaltningsrätten i Malmöle (Malmö halduskohus, Rootsi). Kaebuses väitis Nestlé, et vaidlusaluseid andmeid esitades ei ole kohustuslikus toitumisalases teabes sisalduvaid andmeid korratud, vaid vaidlusaluseid andmeid tuleb käsitada seda teavet täiendavate andmetena vastavalt delegeeritud määruse 2016/128 artikli 5 lõike 2 punktile g.
19
Kaebus jäeti rahuldamata põhjendusel, et isegi kui vaidlusalused andmed on esitatud portsjoni või tarbimisühiku kohta, mitte 100 g või 100 ml kohta, kujutavad need endast kohustusliku toitumisalase teabe kordamist, mis on delegeeritud määruse artikli 6 lõikega 2 keelatud.
20
Kuna Kammarrätten i Göteborg (Göteborgi haldusasjade apellatsioonikohus, Rootsi) jättis apellatsioonkaebuse rahuldamata, leides, et vaidlusalused andmed ei kuulu delegeeritud määruse artikli 5 lõike 2 punkti g kohaldamisalasse, vaid kujutavad endast kohustuslikus toitumisalases teabes esitatud andmete kordamist, esitas Nestlé kassatsioonkaebuse Högsta förvaltningsdomstolenile (Rootsi kõrgeim halduskohus), kes on eelotsusetaotluse esitanud kohus.
21
Selleks et teha kindlaks, kas asjaomaste toodete märgistus vastab delegeeritud määrusele 2016/128, palub eelotsusetaotluse esitanud kohus selgitada, kas vaidlusalused andmed kujutavad endast toote omaduste ja tunnuste täiendavat kirjeldust delegeeritud määruse artikli 5 lõike 2 punkti g tähenduses või üksnes kohustuslikus toitumisalases teabes esitatud andmete kordamist, mis on delegeeritud määruse artikli 6 lõikega 2 keelatud.
22
Neil asjaoludel otsustas Högsta förvaltningsdomstolen (kõrgeim halduskohus) menetluse peatada ja esitada Euroopa Kohtule järgmised eelotsuse küsimused:
„1.
Kas toote energiasisaldust ning tootes sisalduvate toitainete kogust puudutav teave, mis on esitatud mujal kui toitumisalases teabes, võib endast kujutada delegeeritud määruse [2016/128] artikli 5 lõike 2 punktis g viidatud toote omaduste ja tunnuste täiendavat kirjeldust?
2.
Kui vastus esimesele küsimusele on jaatav, siis kas [delegeeritud määruse] artikli 6 lõikega 2, mille kohaselt on märgistusel keelatud kohustuslikus toitumisalases teabes sisalduvat teavet korrata, on vastuolus energiasisalduse ja eri toitainete koguste kohta teabe esitamine [delegeeritud määruse] artikli 5 lõike 2 punkti g kohases kirjelduses, kui see teave on väljendatud teisiti kui 100 g või 100 ml kohta?“
Eelotsuse küsimuste analüüs
23
Oma küsimustega, mida tuleb analüüsida koos, palub eelotsusetaotluse esitanud kohus sisuliselt selgitada, kas delegeeritud määruse 2016/128 artikli 5 lõike 2 punkti g ja artikli 6 lõiget 2 tuleb tõlgendada nii, et meditsiinilisel näidustusel kasutamiseks ettenähtud toidu pakendi esiküljel esitatud energiasisaldus ja eri toitainete kogus, väljendatuna portsjoni või tarbimisühiku kohta, olukorras kus pakendi tagaküljel esitatud kohustuslik toitumisalane teave sisaldab märget seoses samade elementidega 100 g või 100 ml kohta, kujutab endast toote „omaduste ja tunnuste kirjeldust“ delegeeritud määruse artikli 5 lõike 2 punkti g tähenduses või on selline märge nende andmete kordamine, mis on delegeeritud määruse artikli 6 lõikega 2 keelatud.
24
Kõigepealt olgu märgitud – nagu Euroopa Kohus on juba otsustanud –, et kuna meditsiinilisel näidustusel kasutamiseks ettenähtud toidu puhul on eelkõige ja hoolimata selle eripärast tegemist toiduga, tuleb delegeeritud määrust 2016/128, millega täiendatakse määrust nr 609/2013, käsitada teisi toidu suhtes kohaldatavaid õigusakte arvestades (vt selle kohta 2. märtsi 2023. aasta kohtuotsus Kwizda Pharma, C‑760/21, EU:C:2023:143, punkt 59).
25
Nagu nähtub määruse nr 609/2013 põhjendusest 24, kohaldatakse selle määrusega reguleeritud toidugruppide suhtes üldjuhul määruses nr 1169/2011 sätestatud märgistamisnõudeid. Lisaks on delegeeritud määruses 2016/128 otsesõnu ja mitu korda viidatud määrusele nr 1169/2011. Delegeeritud määruse artikli 5 lõikest 1 tuleneb, et põhimõtteliselt peab meditsiinilisel näidustusel kasutamiseks ettenähtud toit toidualase teabe valdkonnas vastama määruse nr 1169/2011 nõuetele. Lisaks, mis puudutab toitumisalast teavet käsitlevaid erinõudeid, siis tuginetakse delegeeritud määruse artiklis 6 suures osas selle määruse nõuetele ja nimetatakse otsesõnu juhud, mil nendest sätetest tuleb kõrvale kalduda (vt selle kohta 2. märtsi 2023. aasta kohtuotsus Kwizda Pharma, C‑760/21, EU:C:2023:143, punktid 60 ja 61).
26
Seega, kuna meditsiinilisel näidustusel kasutamiseks ettenähtud toidu puhul on eelkõige ja hoolimata selle eripärast tegemist toiduga, tuleb delegeeritud määruse 2016/128 artikli 5 lõike 2 punkti g ja artikli 6 lõiget 2, mida eelotsusetaotluse esitanud kohtu küsimused puudutavad, käsitada määrust nr 1169/2011 ja määrust nr 609/2013 arvestades.
27
Mis puudutab esiteks delegeeritud määruse 2016/128 artikli 5 lõike 2 punkti g, siis on selles sättes märgitud, et lisaks määruse nr 1169/2011 artikli 9 lõikes 1 loetletud kohustuslikele andmetele esitatakse meditsiinilisel näidustusel kasutamiseks ettenähtud toidu kohta kohustuslik lisateave, mille hulka kuulub niisuguste omaduste ja/või tunnuste kirjeldus, mis muudavad toote kasulikuks sellise haiguse, tervisehäire või terviseseisundi puhul, millega seotud toitainevajaduste rahuldamiseks see on ette nähtud, eelkõige näiteks seoses eritöötluse või -koostisega, toitainete hulga suurendamisega või vähendamisega, nende kõrvaldamisega või muul viisil muutmisega ja toote kasutamise põhjendusega.
28
Lisaks on määruse nr 1169/2011 artikli 9 lõike 1 punktis l, millele on viidatud delegeeritud määruse 2016/128 artikli 5 lõike 2 punktis g, ette nähtud, et toidul on kohustuslik märkida muu hulgas „toitumisalane teave“.
29
Vastavalt määruse nr 1169/2011 artikli 30 lõikele 1, mis käsitleb kohustusliku toitumisalase teabe sisu, hõlmab see teave energiasisaldust ja eelkõige teatavate toitainete kogust.
30
Nimetatud määruse artikli 32 lõike 2 kohaselt väljendatakse kohustuslikus toitumisalases teabes märgitud energiasisaldus ja toitainete kogus 100 g või 100 ml kohta, samas kui sama määruse artikkel 33 reguleerib juhtumeid, mil neid elemente võib väljendada portsjoni ja/või tarbimisühiku kohta.
31
Käesoleval juhul nähtub eelotsusetaotlusest, et kõnealuste toodete toitumisalases teabes esitatud energiasisaldus ja eri toitainete kogus väljendatakse pakendi tagaküljel 100 g või 100 ml kohta, kusjuures needsamad andmed on esitatud nende toodete pakendi esiküljel portsjoni või tarbimisühiku kohta.
32
Ühelt poolt, kuna delegeeritud määruse 2016/128 artikli 5 lõike 2 punkti g sõnastusest endast nähtub, et see puudutab kohustuslikke andmeid, mis esitatakse määruse nr 1169/2011 artikli 9 lõike 1 kohaselt juba esitatavale teabele lisaks, siis ei saa eri toitainete energiasisaldus ja kogus, mis on kohustusliku toitumisalase teabe elemendid, olla viimati nimetatud sätte alusel kohustuslik teave ja samal ajal ka täiendav kohustuslik teave delegeeritud määruse 2016/128 artikli 5 lõike 2 tähenduses. Viimati nimetatud sättes ette nähtud kohustuslik teave on nimelt kohaldatav konkreetselt meditsiinilisel näidustusel kasutamiseks ettenähtud toidule ja see lisandub määruses nr 1169/2011 nõutud kohustuslikule teabele.
33
Seega ei saa delegeeritud määruse 2016/128 artikli 5 lõike 2 punkti g sätteid, mis näevad ette muu kui määruse nr 1169/2011 artikli 9 lõikes 1 ette nähtud andmete esitamise kohustuse, tõlgendada nii, et sellised andmed nagu vaidlusalused andmed kuuluvad esimesena nimetatud sätte kohaldamisalasse.
34
Teiselt poolt on delegeeritud määruse 2016/128 artikli 5 lõike 2 punkti g sõnastuse kohaselt nõutud toote omaduste ja tunnuste „kirjeldus“. Kuigi nimetatud sättes ei ole ammendavalt loetletud andmeid, mis võivad sellises kirjelduses sisalduda, on selles täpsustatud, et eelkõige on need andmed seotud eritöötluse või -koostisega, toitainete hulga suurendamisega või vähendamisega, nende kõrvaldamisega või muul viisil muutmisega ja toote kasutamise põhjendusega.
35
Seega nähtub delegeeritud määruse 2016/128 artikli 5 lõike 2 punkti g grammatilisest tõlgendusest, et meditsiinilisel näidustusel kasutamiseks ettenähtud toidu „omaduste ja tunnuste kirjeldus“ osutatud sätte tähenduses ei saa hõlmata andmeid, mis on juba esitatud – kuigi teistmoodi väljendatud kujul – kohustuslikus toitumisalases teabes kõnealuse toidu pakendi tagumisel küljel ning mida toidukäitleja pakendi esiküljel üksnes kordab, ilma et viimati nimetatud märgete eesmärk oleks kirjeldada vastava toidu omadusi ja tunnuseid.
36
Siinkohal ei oma tähtsust asjaolu, et nimetatud sätte keeleversioonide vahel on erinevusi, millele tuginedes on Nestlé soovinud toetada oma argumenti, et vaidlusalustest andmetest on kasu.
37
Kuigi delegeeritud määruse 2016/128 artikli 5 lõike 2 punkti g prantsuskeelses versioonis ei ole viidatud toote omaduste ja tunnuste kirjelduses „kasulikkusele“ – erinevalt näiteks selle versioonidest rootsi keeles (de egenskaper och/eller kännetecken som gör produkten särskilt användbar), hispaania keeles (propiedades o características que expliquen la utilidad del producto), taani keeles (egenskaber og/eller karakteristika, der gør produktet nyttigt), inglise keeles (properties and/or characteristics that make the product useful) või ka rumeenia keeles (proprietăților și/sau a caracteristicilor care fac produsul util), milles selline täpsustus esineb –, ei ole niisugune keeleline erinevus käesoleval juhul määrava tähtsusega, kuna olenemata keeleversioonist on delegeeritud määruse 2016/128 artikli 5 lõike 2 punkti g sõnastuses igal juhul nõutud asjaomase toote omaduste ja/või tunnuste kirjeldus, mitte lihtsalt sama teave, mis kohustuslikus toitumisalases teabes juba sisaldub, kuid on esitatud muul kujul.
38
Teiseks puudutavad eelotsusetaotluse esitanud kohtu küsimused võimalust selliseid andmeid, nagu on kõne all põhikohtuasjas, delegeeritud määruse 2016/128 artikli 6 lõikes 2 ette nähtud keelust määruse nr 1169/2011 artikli 30 lõike 3 sätete alusel erandit tehes meditsiinilisel näidustusel kasutamiseks ettenähtud toidu puhul korrata.
39
Mis puudutab toiduaineid üldiselt, siis on osutatud artikli 30 lõikes 3 tingimuslikult lubatud teatavaid andmeid müügipakendis toidu märgistusel korrata. Selles sättes on nimelt ette nähtud, et kui müügipakendis toidu märgistus sisaldab kohustuslikku toitumisalast teavet, võib selles korrata teavet, mis puudutab energiasisaldust või energiasisaldust koos rasva, küllastunud rasvhapete, suhkrute ja soola sisaldusega.
40
Meditsiinilisel näidustusel kasutamiseks ettenähtud toidu kohta tuleb siiski tõdeda, et delegeeritud määruse 2016/128 artikli 6 lõikes 2 on keelatud korrata kohustuslikus toitumisalases teabes sisalduvat teavet selle toidu märgistusel. Selle sätte kohaselt ei või määruse nr 1169/2011 artikli 30 lõikest 3 tuleneva erandi alusel korrata toote märgistusel meditsiinilisel näidustusel kasutamiseks ettenähtud toidu kohta esitatud kohustuslikus toitumisalases teabes märgitud andmeid.
41
Sellest järeldub, et liidu seadusandja soovis keelata meditsiinilisel näidustusel kasutamiseks ettenähtud toidu pakendi esiküljel energiasisalduse ja eri toitainete koguse kordamist väljendatuna portsjoni või tarbimisühiku kohta, kuna tegemist on samade andmetega, mis on esitatud kohustuslikus toitumisalases teabes ja mis on esitatud pakendi tagaküljel, olgugi et need on seal väljendatud 100 g või 100 ml kohta.
42
Niisugune on olukord just seoses vaidlusaluste andmetega, kuna need on andmed, mis oma olemuselt ja ilma, et nende vorm oleks määrav, kuuluvad tõepoolest määruse nr 1169/2011 artikli 30 lõike 1 kohase kohustusliku toitumisalase teabe kohaldamisalasse.
43
Nagu kohtujurist oma ettepaneku punktis 57 märkis, ei saa delegeeritud määruse 2016/128 artikli 6 lõikes 2 sätestatud keeld või delegeeritud määruse artikli 5 lõike 2 punktist g tulenev kohustus, mis mõlemad puudutavad teatavate andmete esitamist meditsiinilisel näidustusel kasutamiseks ettenähtud toidu märgistusel, erineda sõltuvalt sellest, millises vormis on see teave väljendatud, kuna see puudutab alati sama ainet.
44
Delegeeritud määruse 2016/128 artikli 5 lõike 2 punkti g ja artikli 6 lõike 2 grammatilist tõlgendust kinnitab nende sätete kontekst ning nii selle delegeeritud määruse kui ka määruse nr 609/2013 eesmärk.
45
Mis puudutab esiteks seda konteksti, siis kõik delegeeritud määruse 2016/128 artiklis 5 nimetatud andmed, eelkõige need, mis puudutavad meditsiinilisel näidustusel kasutamiseks ettenähtud toidu kasutamist meditsiinilise järelevalve all, seda konkreetset vanusekategooriat, mille jaoks vastav toit on ette nähtud, või ka asjakohaseid ettevaatusabinõusid ja vastunäidustusi, väljuvad asjaomase toidu toitainelise sisu raamidest ja nende eesmärk on anda toidu kohta täiendavat teavet.
46
Lisaks, võttes arvesse erinõudeid, mis on kohaldatavad meditsiinilisel näidustusel kasutamiseks ettenähtud toidu suhtes, see tähendab – nagu nähtub sisuliselt määruse nr 609/2013 artikli 2 lõike 2 punktis g esitatud määratlusest – toidu suhtes, mida on spetsiaalselt töödeldud teatavate patsientide toitainevajaduste rahuldamiseks ja mida võib kasutada üksnes meditsiinilise järelevalve all, ja – nagu on osutatud delegeeritud määruse 2016/128 põhjenduses 17 – mis on mõeldud konkreetsest haigusest, tervisehäirest või terviseseisundist tulenevate eriliste toitumisvajaduste rahuldamiseks, siis tuleb asuda seisukohale, et selle toidu nõuetekohaseks kasutamiseks vajalik teave ei saa piirduda üksnes kohustuslikus toitumisalases teabes juba olemasolevate andmete kordamisega, vaid see peab üksikasjalikult kirjeldama vastava toidu omadusi ja tunnuseid.
47
Teiseks, mis puudutab delegeeritud määruse 2016/128 ja määruse nr 609/2013 eesmärki, siis nähtub esimesena nimetatud määruse põhjendusest 13 ning teise määruse põhjendustest 15 ja 26, et sätestades teatavate toiduainete märgistamise erinõuded, soovis liidu seadusandja ette näha kaitsetumate tarbijate kaitstuse kõrge taseme, et nad saaksid täpselt kindlaks teha tooted, mis on nende osaline või ainus toitumisallikas. Lisaks on määruse nr 609/2013 artikli 9 lõikes 5 täpsustatud, et meditsiinilisel näidustusel kasutamiseks ettenähtud toidu märgistamine, esitlemine ja reklaam ei tohi olla eksitav.
48
Nagu Euroopa Komisjon oma kirjalikes märkustes aga osutas, võib juba see, kui mainitakse ainult teatavaid kohustuslikus toitumisalases teabes sisalduvaid andmeid, toiduaine üldist koostist eksitavalt esitleda ja seega tarbijat eksitada. Eesmärk, mida liidu seadusandja taotles, lubades määruse nr 1169/2011 artikli 30 lõikes 3 teatava toitumisalase teabe kordamist, nimelt aidata tarbijatel toidu ostmisel hõlpsasti tutvuda kõige olulisemate toitumisalaste andmetega, ei ole asjakohane meditsiiniliseks otstarbeks ettenähtud toiduainete puhul, kuna need tooted on ette nähtud tarbimiseks tervishoiutöötajate järelevalve all.
49
Lisaks on delegeeritud määruse 2016/128 artiklis 7 keelatud esitada meditsiinilisel näidustusel kasutamiseks ettenähtud toidu kohta toitumis- ja tervisealaseid väiteid. Nagu nähtub sama määruse põhjendusest 17, tuleb sellega seoses olukorras, kus meditsiinilisel näidustusel kasutamiseks ettenähtud toidu tarbijad on patsiendid, kellel on konkreetne haigus, tervisehäire või tervislik seisund ning nad eristuvad seega terve elanikkonna üldisest profiilist, vältida seda, et nimetatud toiduaineid reklaamitakse otse tarbijatele, et soodustada nende toodete müüki, kuivõrd need toiduained sobivad kasutamiseks tervishoiutöötajate järelevalve all.
50
Sellest järeldub, et võttes arvesse kõnealuse toidu eripära, on delegeeritud määruse 2016/128 artikli 5 lõike 2 punkti g ja artikli 6 lõike 2 tõlgendus kooskõlas nii asjaomase delegeeritud määruse kui ka määrusega nr 609/2013 taotletava eesmärgiga.
51
Kõiki eeltoodud kaalutlusi arvestades tuleb esitatud küsimustele vastata, et delegeeritud määruse 2016/128 artikli 5 lõike 2 punkti g ja artikli 6 lõiget 2 tuleb tõlgendada nii, et meditsiinilisel näidustusel kasutamiseks ettenähtud toidu pakendi esiküljel esitatud energiasisaldus ja eri toitainete kogus, väljendatuna portsjoni või tarbimisühiku kohta, olukorras kus pakendi tagaküljel esitatud kohustuslik toitumisalane teave sisaldab märget seoses samade elementidega 100 g või 100 ml kohta, ei kujuta endast selle toidu „omaduste ja tunnuste kirjeldust“ delegeeritud määruse artikli 5 lõike 2 punkti g tähenduses, vaid selles kohustuslikus toitumisalases teabes sisalduvate andmete kordamist, mis on delegeeritud määruse artikli 6 lõikega 2 keelatud.
Kohtukulud
52
Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse liikmesriigi kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
Esitatud põhjendustest lähtudes Euroopa Kohus (kaheksas koda) otsustab:
Komisjoni 25. septembri 2015. aasta delegeeritud määruse (EL) 2016/128, millega täiendatakse Euroopa Parlamendi ja nõukogu määrust (EL) nr 609/2013 seoses meditsiinilisel näidustusel kasutamiseks ettenähtud toidu koostise ja teabe erinõuetega, artikli 5 lõike 2 punkti g ja artikli 6 lõiget 2
tuleb tõlgendada nii, et
meditsiinilisel näidustusel kasutamiseks ettenähtud toidu pakendi esiküljel esitatud energiasisaldus ja eri toitainete kogus, väljendatuna portsjoni või tarbimisühiku kohta, olukorras kus pakendi tagaküljel esitatud kohustuslik toitumisalane teave sisaldab märget seoses samade elementidega 100 g või 100 ml kohta, ei kujuta endast selle toidu „omaduste ja tunnuste kirjeldust“ delegeeritud määruse artikli 5 lõike 2 punkti g tähenduses, vaid selles kohustuslikus toitumisalases teabes sisalduvate andmete kordamist, mis on delegeeritud määruse artikli 6 lõikega 2 keelatud.
Allkirjad
(
*1
)	Kohtumenetluse keel: rootsi.